ได้เวลาช้อน MONO หลังรูด 3 วันติด รอวันเด้งรับรายได้โฆษณาโตเด่น เคาะเป้า 3.80 บ.
ได้เวลาช้อน MONO หลังรูด 3 วันติด รอวันเด้งรับรายได้โฆษณาโตเด่น เคาะเป้า 3.80 บ. ล่าสุด ณ เวลา 12.06 น. อยู่ที่ 2.92 บาท บวก 0.16 บาท หรือ 5.19% สูงสุดที่ 3.10 บาท ต่ำสุดที่ 2.86 บาท ด้วยมูลค่าซื้อขาย 250.99 ล้านบาท
22 พ.ค. 2561

ผู้สื่อข่าวรายงานว่า ราคาหุ้น บริษัท โมโน เทคโนโลยี จำกัด (มหาชน) หรือ MONO ล่าสุด ณ เวลา 12.06 น. อยู่ที่ 2.92 บาท บวก 0.16 บาท หรือ 5.19% สูงสุดที่ 3.10 บาท ต่ำสุดที่ 2.86 บาท ด้วยมูลค่าซื้อขาย 250.99 ล้านบาท โดยราคาหุ้น MONO ปรับตัวลดลงเป็นวันที่ 3 ติดต่อกันนับตั้งแต่ราคาหุ้นอยู่ที่ระดับ 3.14 บาท เมื่อวันที่ 17 พ.ค.2561

ด้าน บล.ไอร่า ระบุในบทวิเคราะห์ กลุ่มสื่อ ได้รับประโยชน์จากรายได้ค่าโฆษณาเพิ่มขึ้นโดดเด่น เช่น MONO
ขณะเดียวกัน บล.ทิสโก้ แนะนำ “ซื้อ” MONO ราคาเป้าหมาย 3.80 บาท/หุ้น โดยมองว่า แนวโน้มกำไรยังเติบโตจากสัดส่วนรายได้ธุรกิจทีวีที่เพิ่มขึ้นและมีเรตติ้งอันดับต้น แม้ว่าผลประกอบการไตรมาส 1/61 จะต่ำกว่าคาดจากธุรกิจให้บริการผ่านโทรศัพท์เคลื่อนที่ (Subscription Service) ลดลงเป็นหลัก
อย่างไรก็ตาม ธุรกิจ Subscription Service จาก SMS จะมีสัดส่วนรายได้ลดลงแต่จะสามารถชดเชยกับธุรกิจให้บริการโฆษณาที่เพิ่มขึ้นต่อเนื่องโดยเฉพาะทีวีดิจิทัล จากเรตติ้งช่อง MONO29 ที่ดีต่อเนื่องติดใน 5 อันดับแรกจากคอนเทนท์หนังที่เป็นที่นิยม ทำให้มีโอกาสปรับอัตราค่าโฆษณาขึ้นได้อีกจากปัจจุบันที่อัตราค่าโฆษณายังต่ำเมื่อเทียบกับช่องหลัก
โดยปรับประมาณการณ์ลงสะท้อนธุรกิจ Subscription Service ที่ลดลง ทั้งนี้ยังคงคาดกำไรจะเติบโตก้าวกระโดดในปี 2561-2562 อยู่ที่ 289 % และ 59 % ตามลำดับ ยังคงแนะนำ “ซื้อ” ราคาเป้าหมายใหม่อยู่ที่ 3.80 บาท